
ERICA SPINDLER

Dødens ansikt

OVERSATT AV Mona Berge


Til Linda West, morsom, snill og alltid en god venn


Prolog

Fredag 13. mars, 1987

Lake Ray Hubbard

Dallas, Texas



Hjertet hamret av anstrengelse mens femten år gamle Jane Killian trådde vannet for å holde seg flytende. De blendende skarpe solstrålene glitret på innsjøens glassaktige overflate. Hun myste opp mot solen idet en enslig godværssky gled forbi på den klare, blå himmelen.

Jane kikket tilbake mot bredden og vinket triumferende med begge armene. Halvsøsteren Stacy, som var to år eldre enn henne, hadde utfordret henne til å svømme i det iskalde vannet. Og Stacys bedrevitende venner – som skulket skolen sammen med henne – var ikke noe bedre. De hadde veddet på at Jane ikke våget det.

Men Jane hadde ikke bare tatt utfordringen på strak arm, hun hadde svømt ut forbi flytebrygga og forbi det langstrakte neset som avgrenset de badende fra båtene.

Stacy var ikke bare eldre, men også mer atletisk, sterkere og raskere. Jane var mer bokormtypen som henga seg til dagdrømmerier – noe Stacy elsket å erte henne med.

Se nå, du, tenkte Jane. Hvem er sveklingen her? Hvem er feigingen?

Brumming fra en båtmotor fikk Jane til å snu seg. En smekker racerbåt fór over overflaten på den ellers så øde innsjøen, og hadde kurs rett mot henne. Jane hadde stått mye på vannski, så hun veivet med armene for at båtføreren skulle se henne.

Båten skjente til siden, vugget litt, og satte så kursen rett mot henne igjen.

Jane fikk hjertet i halsen og veivet febrilsk med armene.

Men båten kom rett mot henne, som om føreren ville kjøre henne ned med vilje.

I full panikk så hun mot bredden. Stacy og vennene hennes hoppet opp og ned og skrek av full hals.

Men båten fortsatte.

Han ville kjøre henne ned.

Hun skrek av redsel, men lyden druknet i brølet fra motoren. Skroget nærmet seg og fylte hele synsfeltet hennes.

Et øyeblikk senere ble redselen erstattet av smerte idet propellen skar seg inn i kroppen hennes.

Jane Killian våknet med et rykk. Lyset fra videoskjermen flakket i det mørke rommet. Hun blunket og løftet hodet. Det føltes tungt. Og tett, som om det var fylt av bomull. Hun hadde sovnet i klipperommet, innså hun. Hun hadde vært i ferd med å redigere et av intervjuene sine for å forberede seg på den forestående kunstutstillingen, Doll Parts.

– Jane? Er det noe galt?

Hun snudde seg. Ian, som hun hadde vært gift med i snart et år, sto i døråpningen. En rekke følelser vellet opp på en gang: kjærlighet, undring, vantro. Doktor Ian Westbrook – smart, sjarmerende og kjekk som en James Bond – elsket henne.

Jane så det bekymrede uttrykket hans. – Jeg skrek, ikke sant?

Han nikket. – Jeg er bekymret for deg.

Hun var også bekymret. Hun hadde våknet med et skrik tre ganger de siste ukene. Ikke på grunn av mareritt. Ikke på grunn av manifestasjoner fra underbevisstheten, men fra hukommelsen. Minnet om den dagen som hadde forandret livet hennes for alltid. Dagen som hadde forvandlet henne fra en pen, populær og glad tenåring, til en nåtidens, kvinnelig Quasimodo.

– Vil du fortelle meg om det?

– Samme, gamle greia. Motorbåtfører kjører ned tenåring. Propellen river i stykker halve ansiktet hennes, fjerner det høyre øyet og er en hårsbredd fra å kløyve skallen hennes. Piken overlever. Båtføreren blir aldri tatt, og politiet klassifiserer hendelsen som en ulykke. Og det var det.

Bortsett fra at i drømmen tar båtføreren en U-sving for å kjøre over henne igjen.

Og hun våkner med et skrik.

– Historien ender ikke der, sa Ian. – Ikke bare overlever piken, hun seirer. Over år med smertefulle plastiske operasjoner, år med stirrende blikk og hvisking og tisking.

Uttrykket av gru i ansiktene deres. Medfølelsen.

– Og så møter hun en utrolig kjekk lege, fortsatte Jane. – De blir forelsket og lever lykkelig i alle sine dager. Høres ut som en tåreperse av en TV-film.

Ian krysset gulvet, trakk henne opp fra stolen og klemte henne inntil seg. Den kjølige kveldsluften hang ved klærne og håret hans, og hun gned kinnet mot genseren hans og skjønte at han hadde vært ute.

– Du behøver ikke å være så eplekjekk sammen med meg, Jane. Jeg er ektemannen din.

– Men det er det jeg er flinkest til.

Han smilte. – Nei, det er det ikke.

Hun gjengjeldte smilet takknemlig og erkjente at hun elsket ham høyere for hvert minutt som gikk. – Refererer du til en evne overført i all hemmelighet fra en generasjon av debutanter fra Dallas til den neste? Et emne som ikke er passende å snakke om i all offentlighet?

– Det er nettopp det jeg refererer til, ja.

– Det er jeg glad for å høre, siden det tilfeldigvis er et av yndlingsemnene mine, doktor Westbrook.

Han ble alvorlig og så granskende på henne. – Noen typisk debutant fra Dallas er du ikke, og blir det aldri heller.

– Fortell meg noe jeg ikke vet, hingst.

Han rynket pannen. – Nå gjør du det igjen.

– Unnskyld. Det hender at jeg puster også.

Han la hendene om ansiktet hennes. – Hvis jeg hadde ønsket meg en perfekt frisert dukke med perlekjede og en liten, svart kjole, kunne jeg ha fått det. Jeg ble forelsket i deg. Hun svarte ikke, og han strøk tomlene over kinnbena hennes. – Du seiret, Jane. Du er så mye sterkere enn du er klar over.

Den sterke tilliten han hadde til henne, fikk henne til å føle seg som en svindler. Hvordan kunne hun ha seiret over fortiden når minnet om den dagen fremdeles hadde en slik makt over henne?

Hun trykket ansiktet mot brystet hans. Hennes klippe, hennes store kjærlighet. Mannen, kjærligheten hun aldri hadde trodd hun ville være så heldig å finne.

– Det skyldes sikkert babyen, sa han mildt etter en stund. – Mye skjer i kroppen din nå. Det er derfor marerittene har kommet tilbake.

Dagen før hadde legen bekreftet det hun hadde hatt mistanke om i flere uker – at hun var gravid. Åtte uker på vei. – Men jeg føler meg i toppform, innvendte hun. – Ingen morgenkvalme eller tretthet. Og vi ønsket oss jo barn.

– Sant nok, men tidlig i graviditeten kan kvinner ha det vanskelig. Hormonene går berserk, i tillegg til alle de andre endringene som skjer i kroppen din. Og selv om vi begge er henrykt over det som skal skje, så betyr et barn en stor omveltning i livet vårt.

Alt han sa var fornuftig, og Jane følte en viss trøst i å høre det. Men hun var fremdeles ikke overbevist, selv om hun ikke kunne si hvorfor.

Som om han kunne lese tankene hennes, bøyde han hodet og hvilte pannen mot hennes. – Stol på meg, Jane. Jeg er lege.

Hun måtte smile. – Du er plastikkirurg, ikke fødselslege eller psykiater.

– Du trenger ingen psykiater, elskling. Men hvis du ikke tror meg, ring kameraten din, Dave Nash. Han kommer til å si det samme som meg.

Doktor Dave Nash var psykolog, sakkyndig rådgiver for politiet i Dallas, og hennes nærmeste venn. De hadde vært venner siden high school – han hadde ikke veket fra hennes side da de andre ungdommene behandlet henne som om hun hadde pest. Han hadde tatt henne med på skoledanser når ingen andre gutter ville nærme seg henne. Han hadde gitt henne råd, ledd sammen med henne, og gitt henne en skulder å gråte på når hun trengte det. De hadde til og med forsøkt å date da de kom i tjueårene, men hadde glidd tilbake til det gode vennskapet.

Den lange perioden fra ulykken skjedde og til hun var fullstendig restituert igjen, ville ha vært mye vanskeligere å komme seg gjennom uten Dave Nash.

Kanskje hun skulle ringe ham.

Jane la kinnet inn mot Ians brystkasse. – Hvor mye er klokken?

– Litt over ti. Leggetid for deg, lille mamma.

Hun rødmet av glede over det kjælenavnet. Hun hadde alltid drømt om å bli mor, og nå skulle det skje.

Hvor heldig gikk det an å bli?

– Hva med en kopp kamillete? spurte Ian. – Det vil få deg til å sove bedre.

Jane nikket og trakk seg ut av omfavnelsen hans, selv om hun gjerne skulle ha blitt stående en stund til. Hun strakte seg over bordet, tok videokassetten ut av maskinen og slo den av.

– Hvordan går det med redigeringen? spurte han og slo av lyset idet de gikk ut av klipperommet og inn i atelieret.

– Fint. Men utstillingen nærmer seg med stormskritt.

– Gleder du deg?

– Jeg er livredd.

– Det har du ingen grunn til å være. Han leide henne ut av atelieret og opp vindeltrappen til loftsleiligheten, mens han slokket lamper etter hvert som de gikk. – Jeg er sikker på at hele kunstverdenen kommer til å falle for dine føtter i beundring. Og det gjør de rett i.

– Og hva baserer du den spådommen på?

– Jeg kjenner kunstneren. Hun er et geni.

Jane lo. Han fikk henne til å sette seg i den myke sofaen, bøyde seg og kysset henne lett på munnen. – Jeg kommer straks tilbake.

– Slipp Ranger løs, ropte hun etter ham. Ranger var den tre år gamle bladingshunden hennes. – Han klynker.

– Den største babyen i hele Texas.

– Er du sjalu? ertet hun.

– Pokker heller, ja, jeg er sjalu. Han sa det i en alvorlig tone, men øynene glitret lattermildt. – Du klør ham oftere bak ørene enn du klør meg.

Et øyeblikk senere kom Ranger byksende ut fra kjøkkenet. Utrolig stygg, men samtidig utrolig smart. Hun hadde tatt ham til seg fra Foreningen for omplassering av dyr da han var valp. Når sant skulle sies hadde hun valgt ham fordi hun visste at ingen andre ville gjøre det. Med størrelse og form som en retriever, fargene til en springer spaniel og noen dalmatinerflekker her og der, var han noe helt for seg selv.

Hunden skrenset og stanset ved siden av henne og la det store hodet i fanget hennes. Hun strøk ham over hodet og de silkemyke ørene, og øynene hans rullet bakover i skallen av ren nytelse.

– Så, hva synes du, Ranger? mumlet hun og tenkte på fortiden og hvordan minnene hadde begynt å trenge inn i søvnen og rokke ved følelsen av trygghet og tilfredshet. – Er det graviditeten som har skylden? Eller er det noe annet som foregår?

Han klynket litt som svar, og hun bøyde seg og trykket hodet inn mot hundens. – Kanskje jeg bør ringe til Dave. Hva synes du?

Hun fikk et glimt av seg selv i speillokket på skrinet som sto på bordet. Speilbildet var en anelse forvridd på grunn av vinkelen.

En anelse forvridd. Det var en passende beskrivelse, tenkte hun. For hun kom aldri til å se på seg selv på noen annen måte, selv om hun for de fleste fremsto som en normal, tiltrekkende, mørkhåret kvinne. Noen ville kanskje undre seg over det lange, tynne arret som strakte seg langs kjeven hennes. De ville kanskje tro at hun nylig hadde tatt en plastisk operasjon, en ansiktsløftning, kanskje. De mest observante ville kanskje legge merke til at de pene, brune øynene hennes ikke reflekterte lyset nøyaktig på samme måte, men ville ikke tenke noe særlig over det.

Hvordan andre så henne hadde liten innvirkning på hvordan hun så på seg selv. Sannheten var at det var en utfordring å se seg selv i speilet hver dag og ikke se tenåringspiken med ansiktet fullt av arr, piken med lapp for øyet som skulle skjule den avskyelige, tomme øyehulen.

En rekke plastikkoperasjoner hadde fått ansiktet hennes til å se normalt ut igjen. Men ingen operasjon kunne gi henne tilbake den plassen hun hadde hatt i vennegjengen, ingen tekniske nyvinninger kunne gjenskape hennes syn på omgivelsene – eller omgivelsenes syn på henne.

Den bekymringsløse, selvsikre piken hun hadde vært den strålende, men kalde marsdagen, var borte for alltid.

Hun hadde ikke kunnet gå tilbake. Men ville det ikke heller, selv om hun hadde kunnet. For hvis hun gjorde det, ville hun bli en annen. Og Jane Killian, kunstneren som kalte seg Cameo, ville ikke lenger eksistere.

For hun ville ikke ha noe meningsfylt å si.

– Te for to, sa Ian da han kom tilbake med to store krus. Han satte begge krusene på bordet, dyttet vekk Ranger og satte seg ved siden av henne.

De ble sittende i taushet en stund og nippe til teen. Hun la merke til at han så på klokken, og fulgte blikket hans. Med et stønn utbrøt hun: – Milde himmel, den er over tolv.

– Det er ikke mulig. Han blunket som om han trodde han så feil. – Fordømt også, morgendagen kommer til å bli rene marerittet.

– Det er i morgen alt. Hun kroet seg inntil ham. – Se på det som trening til nattevåk og mating.

Hun ante at han smilte. – Ja, vi kan jo det.

De ble tause igjen. Det var Ian som brøt stillheten først. – Når har du tenkt å fortelle Stacy om barnet?

En urovekkende sitring strømmet gjennom henne da han nevnte søsterens navn, og den fredelige stunden ble ødelagt.

Ian trakk seg litt unna for å møte blikket hennes. – Hun kommer til å glede seg på dine vegne, helt sikkert.

– Jeg håper det. Det er bare det at nå har jeg…

Alt søsteren ønsket seg.

Og det verste av alt var at det var Stacy som hadde vært sammen med Ian først.

Jane presset leppene sammen, hjertet verket for hennes eneste søster, og hun skulle ønske hun kunne forandre på måten hun og Ian hadde truffet hverandre på. Selv om Stacy og Ian bare hadde datet en kort stund, føltes det som om Jane hadde stjålet ham fra søsteren sin.

Jane så for seg søsteren den dagen hun og Ian hadde fortalt at de ville gifte seg: høy, lyshåret og atletisk som en kvinnelig nordisk viking. Men Stacys ansiktsuttrykk hadde avslørt hvor knust hun var.

Ian hadde betydd mye for Stacy. Veldig mye.

Ian klemte Jane inntil seg. – Jeg vet at dere har en lang fortid bak dere med sårede følelser. Men ha litt tillit til henne, OK?

Stacys far hadde vært politimann. Han ble drept i tjenesten da Stacy var bare tre måneder gammel. Moren hadde giftet seg igjen ganske raskt, og Jane ble unnfanget omtrent før blekket var tørt på vielsesattesten.

Jane ble født, og selv om faren deres hadde oppdratt Stacy som sin egen datter, og aldri vist noen tegn på å favorisere Jane, så hadde den snobbete familien hans fra Highland Park aldri godtatt Stacy, men gitt Jane sin fulle og hele oppmerksomhet og kjærlighet. Spesielt moren hans, familiens overhode. Jane var av deres kjøtt og blod, pleide hun å si, og det var ikke Stacy.

Det hadde vært enklere da foreldrene deres levde. Stacy hadde ikke trengt bestemor Killians støtte og kjærlighet. Hun hadde klart å overhøre de spydige bemerkningene hennes. Men da begge foreldrene døde – den ene av et kraftig og brått hjerteinfarkt, den andre av slag – ble Jane og Stacy overlatt til hverandre og bestemor Killian.

Nå hadde selvfølgelig søsteren god grunn til å hate henne, særlig etter at Jane arvet bestemorens eiendom da hun døde for et år siden. Og den eiendommen var verdt tjue millioner dollar.

Stacy hadde ikke fått noe, ikke engang en gjenstand for å minnes mannen som hadde vært hennes far på alle måter, bortsett fra biologisk.

Om de bare kunne legge alt sammen bak seg, tenkte Jane, og verket etter å føle den nærheten de fleste søstre følte. Om hun bare kunne finne en løsning på problemet. Da hun tilbød seg å dele arven, hadde Stacy bare blitt enda mer rasende. Bestemor Killian hadde ikke vært glad i henne, hadde Stacy frest mot Jane, så hun ville ikke ha noe som hadde tilhørt den kvinnen. Ikke en cent.

– Gi deg nå, sa Ian mildt.

– Hva?

– Slutt med å klandre deg selv for fordommene til bestemoren din.

– Tror du at du kan lese tankene mine?

– Det vet jeg at jeg kan. Han lo mykt og hvilte pannen mot hennes. – Jeg vet om alle hemmelighetene dine, elskling.

– Alle?

– Hver eneste en.

– Og hvordan har du tenkt å utnytte den kunnskapen?

Han senket munnen til den bare var millimeter fra hennes. – Mmm… det er opp til meg å vite. Og opp til deg å oppdage.

Det var ikke før mye senere, da hun lå ved siden av ham i sengen, at hun kom på at hun ikke hadde spurt hvorfor han hadde vært ute så sent den kvelden.

Kriminaletterforsker Stacy Killian tok et overblikk over åstedet: det overmøblerte hotellrommet, offeret på sengen, partneren Mac McPherson som snakket med rettsmedisinerens assistent, politifotografen og åstedsgranskerne som beveget seg rundt og gjorde jobben sin.

Meldingen hadde kommet litt over tolv, midt i lunsjen. Noen av dem hadde bare pakket sammen restene av lunsjen og tatt den med seg. Nå sto de like utenfor sperringen og spiste ferdig. Noen så sure ut. Andre resignerte.

Mordofre hadde ingen sans for riktig timing.

Matlukten fylte korridoren, og med en pervers glede forestilte Stacy seg hvordan medlemmene av hotelledelsen holdt seg for nesene i avsky og forakt. Et lik på et av hotellrommene var én ting; fettete hamburgere i korridoren var noe helt annet.

Stacy hadde nulltoleranse når det gjaldt slike snobbete folk.

Flere personer kikket opp og nikket da hun gikk inn i rommet. Hun nikket tilbake og gikk mot Mac og kjente hvordan føttene sank ned i det tykke teppet. Hun lot blikket gli over det overdådige møblementet og merket seg detaljene: det faktum at de tunge portierene var trukket for vinduene, brettet med sjokoladeovertrukne jordbær og en champagneflaske på det lille antikke skrivebordet ved vinduet, og vasken med friske blomster ved siden av.

Men blomsterduften kunne ikke konkurrere med stanken av død. Lik utsondret både det ene og det andre, særlig når slutten kom brått og voldsomt. Stacy gren på nesen, men forsøkte ikke å unngå stanken på noen måte, en typisk nybegynnerfeil. I løpet av få minutter vennet nesen seg til lukten, og hun kjente den knapt.

På de verste åstedene, der hvor likene var i ferd med å gå i oppløsning – eller enda verre, når likene hadde ligget i varmt vann – var stanken så intens at det var umulig å overdøve den, selv ikke ved å smøre en sterk mentolsalve under nesen. Stanken av slike lik trengte seg inn i alt, selv hårstråene. Alle mordetterforskere hadde velduftende sjampo og et klesskift i garderobeskapet på stasjonen.

Hun stanset foran klesskapet, fant frem et par tynne latekshansker, trakk dem på og åpnet speildøren og kikket inn. En grå drakt og en hvit silkebluse hang der. Elegante, dyre plagg. Hun sjekket merket. Armani. På den øverste hyllen sto et par brune, semskede, lavhælte pumps. Også veldig dyre.

– Stacy?

Hun snudde seg mot Mac og nikket. Partneren hennes var tidlig i trettiårene, med et sjarmerende smil og store, brune øyne. Han var blitt overført til hennes avdeling noen få uker tidligere og blitt utnevnt til hennes partner.

Ett av de farligste og verste oppdragene en kunne få, ifølge hennes tidligere partnere. De og en rekke av de andre mennene kalte henne en balleknusende, frigid bitch. Den verste på hele kammeret.

Det var lenge siden hun sluttet å bry seg om det. Faktum var at i den gutteklubben som utgjorde politikammeret i Dallas, ble kvinner tolerert. Så vidt. For de fleste av disse cowboyene falt kvinner inn under fire kategorier: ofre, forbrytere, berter eller balleknusere. Med et slikt valg hadde hun ikke noe imot å bli kalt det siste. En kvinne måtte kjempe hardt for å stige i gradene. Hun hadde gjort det ved å være smart, tøff og jobbe hardt. Og hun hadde raskt lært seg å bli tykkhudet. Dessuten var hun en dyktig etterforsker som fikk jobben gjort. Selv hennes tidligere partnere var enige i det.

Mac slentret over gulvet og stilte seg ved siden av henne. – Hvor har du vært? Selskapet er i full sving allerede.

– Hun ventet på at neglelakken skulle tørke! ropte en av åstedsgranskerne, en dust ved navn Lester Bart. – Det skjer hele tiden.

– Dra til helvete, svarte hun uanfektet.

– Sannheten kan være vond å høre.

– Det som kommer til å gjøre vondt er når jeg gir deg et spark i baken. Og hvis jeg brekker en negl idet jeg gjør det, kommer jeg til å bli skikkelig sur.

Teknikeren humret og fortsatte med å lete etter fingeravtrykk. Mac nikket mot drakten i skapet. – Stilig drakt.

Stacy svarte ikke, men snudde seg og gikk bort til badet. Mac fulgte etter.

– Du snakker ikke stort, gjør du vel? sa han.

– Nei. Hun lot blikket gli rundt i baderommet. En toalettveske sto på benken. Ingen av håndklærne var brukt, og de små flaskene med sjampo og skumbad sto urørt på et lite brett.

Stacy gikk bort til toalettvesken og så forsiktig gjennom innholdet. Ansiktskremer, bodylotion, parfyme. Glidemiddel. Kondom. Vibrator. Et par lange silkeskjerf, sannsynligvis beregnet på sexleker.

Så absolutt en kvinne som likte å ha det gøy. Og som var forberedt på det meste.

– Jeg ser at det ikke bare er speidere som alltid er beredt, sa Mac.

Hun kikket på ham, irritert over at tankene hans gjenspeilte hennes egne. Han sto i døråpningen, og de brede skuldrene fylte nesten hele åpningen. Hun rynket pannen. – Er det en spøk?

– Er nødt til å spøke når en er omgitt av død og fordervelse hele tiden, ikke sant?

– Ja, de sier så.

– Er du ikke enig?

Stacy slo ut med armen mot døren. – Jeg vil gjerne forbi, takk.

Han nølte litt før han gikk til side. Idet hun smatt forbi, grep Mac henne i armen og stanset henne. – Må du alltid være så bisk, Killian?

– Ja, sa hun og så megetsigende ned på hånden hans. – Hvis du ikke liker det, så be om å få en annen partner.

– Jeg vil ikke ha noen… Mac holdt inne og trakk til seg hånden. – Greit, vi gjør det på din måte.

Stacy gikk ut fra badet og bort til sengen. Der stanset hun og så ned på liket. Kvinnen var hvit. Hun var kledd for soveromsleker i en tynn, svart satengmorgenkåpe, svart stringtruse og BH, strømpeholder og strømper. Morgenkåpen var åpen. Morderen hadde kvalt henne med beltet. Det en gang så vakre ansiktet var tilsølt av størknet blod. Øyelokkene og leppene var fulle av små byller som skyldtes press på blodkarene.

Hun lot til å ha vært i trettiårene, men kunne ha vært eldre. Det så ut som om hun hadde tatt godt vare på seg selv. Huden var glatt, hendene velpleide, og neglene var lakkert i en delikat blekrosa farge. Håret var moteriktig klippet og stripet. Elegant. Selv etter døden utstrålte denne kvinnen eleganse og rikdom.

Stacy hadde ikke ventet seg noe annet av en som hadde råd til å bruke to hundre og femti dollar per natt på et hotellrom.

– Partypupper, bemerket Mac, og brukte et slanguttrykk for brystimplantater.

Stacy nikket, var vant til slikt språk, og gikk nærmere sengen. Så åpnet hun notatboken sin og tegnet en rask skisse av åstedet. Hun visste at Mac allerede hadde gjort det samme. På skissen noterte hun detaljer; alt fra de som var til stede til likets stilling. Hun noterte klokkeslettet også.

Da det var gjort, så hun på Mac. – Hva har vi hittil?

– Hun heter Elle Vanmeer. Stuepiken…

– Bekreftet identifikasjonspapirene hennes det?

– Ja. Hun sjekket inn under det navnet. Alene.

Hun lot som om hun ikke la merke til irritasjonen hans. – Fortsett.

– Stuepiken fant henne da hun kom for å vaske rommet. Hun trodde hun hadde sjekket ut. Hun sa fra til hotellsjefen, og han ringte til oss.

– Veske? Lommebok? Smykker?

– Alt er her. En bunke kontanter i lommeboken. Han kikket på kvinnen, og deretter tilbake på Stacy. – Ran var ikke motivet.

– Nei, det er tydelig. Hun kjente morderen. Stolte på ham. De hadde planlagt å møtes her. Tydeligvis for å ha sex.

Hun lot blikket gli gjennom rommet igjen. – Han må være en som passer inn her, i disse omgivelsene. En som beveget seg i de samme sirkler som henne.

– På førerkortet står adressen Hillcrest Avenue. Det er midt i hjerte av snobbestrøket.

Highland Park. Det mest eksklusive strøket i Dallas. Strøket der de gamle, fine familiene bodde. Hun spisset leppene. – Jeg skal vedde på at en av dem var gift. Kanskje begge to.

– Hun har ingen giftering.

Mac hadde rett. Ringfingeren var bar, det fantes ikke engang et bånd av blekere hud som antydet at det noen gang hadde vært noen ring der. – Da skal jeg vedde på at han var det.

– Kanskje de var flatbankere.

Denne bemerkningen kom fra Lester. Stacy svingte seg rundt. – Unnskyld meg?

– Du skjønner vel det? Lesber.

– Du er avskyelig, er du klar over det?

– Er du svak for dem, Killian? Noe du vil dele med oss?

Hun kunne høre ryktene allerede: Stacy Killian er lesbe. Nå vet vi endelig hvorfor hun foretrekker å knuse baller i stedet for å kose med dem.

– Jeg synes visse slanguttrykk er fornærmende. Det ville du også ha gjort, hvis du var menneskelig.

– Kan du ikke bare holde kjeft, Lester! glefset Mac. – Vi har en jobb å gjøre her.

Den andre mannen ble rød i ansiktet. Han åpnet munnen som om han ville si noe, men ombestemte seg og lukket den igjen. Noen av de andre humret, og Stacy gikk ut fra at Mac kom til å få høre mer om dette.

Men det var ikke hennes problem.

Mac vendte oppmerksomheten mot Elle Vanmeer igjen. – Jeg påstår ikke at du tar feil når du sier at noen var utro her, men jeg har en annen teori. To elskere som feirer noe spesielt. Et jubileum eller en fødselsdag. En av dem, eller begge, hadde halt i land en fet kontrakt. Møtet her var en del av feiringen.

– Det er mulig, vedgikk hun. – Men jeg har en følelse av at det ikke stemmer.

– Hvis fyren var gift, så kom kanskje kona ham i forkjøpet. Han kommer hit, finner henne død og stikker av.

Hun så for seg det scenarioet. – Det skal mye styrke til å kvele noen. Men det er mulig. Hun så på rettsmedisinerens assistent. – Hva har du å si, Pete?

Pete Winston, en kortvokst, skallet mann som lignet mer på en revisor enn en patolog, så på henne fra fotenden av sengen. – Hun har vært død i ti til tolv timer. Etter blødningene i øynene og på leppene å dømme, ble hun kvalt. Men vi må vente til hun er obdusert før vi kan si noe mer.

– Hadde hun samleie før hun ble myrdet? spurte Stacy håpefullt. Sex betydde at de ville finne sæd eller kjønnshår, som i sin tur ville gi dem et DNA-spor.

– Det vet jeg ikke ennå. Trusen er på plass, men det behøver ikke å bety noe. Han kom rundt sengen og stilte seg ved siden av dem. – Ta en titt på disse.

Med en hanskekledd finger pekte han på en rekke små arr over bikinilinjen, hoftene og på yttersiden av lårene. – Fettsuging, sa han. – Og se her. Han pekte på små arr ved hårfestet i tinningene og kjeven. – Hun har tatt en ansiktsløftning også.

– Damer nå for tiden, sa Lester. – En går ut med en, og oppdager senere at en har ligget med en bestemor.

Et par av mennene hojet av latter. Stacy sendte Lester et drepende blikk. Så snudde hun seg mot patologen igjen. – Hva mer kan du fortelle meg?

– Ikke så mye, sa mannen og tok av seg hanskene. – Du skal få rapporten min i morgen tidlig.

– I morgen tidlig? Kom igjen, Pete, dette er mord. Hvert minutt som går er kritisk, det vet du. Hvert minutt…

Han holdt opp en hånd for å stanse henne. – Jeg har flere andre i kø foran henne. Denne gangen må du vente på tur. Det nytter ikke å mase.

– Nei, jeg skjønner det. Hun holdt hendene avvergende opp. – Jeg vil ikke snike i køen. Vil ikke at noen skal anklage meg for ikke å spille rent spill. Det får ikke hjelpe at denne stakkars kvinnen ble myrdet av en hun stolte på, eller at det for hvert minutt som går blir vanskeligere å finne morderen, eller at…

– Greit, greit. Jeg ringer deg når jeg er klar. Men før du sier ja, så vit at jeg kommer til å vekke deg mens du sover som dypest.

Stacy smilte søtt til ham. – Du er en knupp, Pete. Jeg gleder meg til det.

